คลังสั่งออมสินตุนเงินจ่ายชดเชยน้ำท่วม
รมว.คลัง แจงสั่งธนาคารออมสินตุนสภาพคล่องจ่ายเงินชดเชย และปล่อยสินเชื่อช่วยน้ำท่วม วอนธนาคารพาณิชย์ปล่อยสินเชื่อช่วยผู้ประกอบการเอสเอ็มอี
30 ต.ค. 2565

รมว.คลัง แจงสั่งธนาคารออมสินตุนสภาพคล่องจ่ายเงินชดเชย และปล่อยสินเชื่อช่วยน้ำท่วม วอนธนาคารพาณิชย์ปล่อยสินเชื่อช่วยผู้ประกอบการเอสเอ็มอี
นายธีระชัย ภูวนาถนรานุบาล รมว.คลัง กล่าวว่า ได้สั่งการให้ธนาคารัฐทุกแห่ง รวมทั้งธนาคารกรุงไทยเร่งปล่อยสินเชื่อช่วยเหลือน้ำท่วม โดยในส่วนของธนาคารออมสินได้ให้ติดตามการบริหารสภาพคล่องให้ดี เพราะมีภาระต้องสำรองจ่ายชดเชยเงินน้ำท่วม 5,000 บาท ให้กับทุกครอบครัว  ซึ่งมีส่วนที่ต้องจ่ายเพิ่มขึ้นในเขตกรุงเทพมหานคร โดยรัฐบาลจะจ่ายคืนให้ธนาคารออมสินในภายหลัง
นอกจากนี้ ธนาคารออมสินยังมีภาระต้องนำเงินไปปล่อยสินเชื่ออัตราดอกเบี้ยต่ำ โดยส่วนแรกวงเงิน 2 หมื่นล้านบาท ไปผสมกับเงินกับธนาคารพาณิชย์อีก 2 หมื่นล้านบาท ปล่อยกู้เอสเอ็มอี นอกจากนี้ธนาคารออมสินยังต้องเตรียมเงิน 1.5 หมื่นล้านบาท ปล่อยกู้นิคมอุตสาหกรรมไปสร้างเขื่อนป้องกันน้ำท่วมในอัตราดอกเบี้ย 0.01% ต่อปี เป็นเวลา 7 ปี โดยรัฐบาลจะชดเชยดอกเบี้ยให้ธนาคารออมสิน
นายธีระชัย กล่าวว่า ในส่วนของการค้ำประกันสินเชื่อผ่านบรรษัทค้ำประกันสินเชื่อขนาดกลางและขนาดย่อม (บสย.) จากธนาคารพาณิชย์เป็นวงเงินสินเชื่อ 1.2 แสนล้านบาท ยังมีปัญหาธนาคารไม่ส่งลูกค้ามาค้ำประกัน เนื่องจากมีเงื่อนไขว่าธนาคารพาณิชย์ต้องปล่อยสินเชื่อให้กับลูกค้าในอัตราดอกเบี้ย 3% ต่อปี เป็นเวลา 3 ปี ซึ่งยอมรับว่าเป็นอัตราที่ธนาคารพาณิชย์ไม่ได้กำไร แต่อยากขอร้องให้ธนาคารเห็นการแก้ปัญหาน้ำท่วมในภาพรวม ซึ่งจะดีกับผู้ประกอบการและธนาคารพาณิชย์เอง